Мы махуэхэм
Дыгъэгъазэм и 28, бэрэжьей
Кином и дунейпсо махуэщ
Кинематографым и махуэщ. 1895 гъэм дыгъэгъазэм и 28-м Люмье зэкъуэшхэу Огюстрэ Луирэ дунейм щыяпэу Париж щагъэлъэгъуащ езыхэм къагупсыса аппараткIэ траха фильм кIэщIхэр.
1869 гъэм Америкэм щыщ Семпл Уильям Финли ягъэныщкIу сагъыз къызэригупсысам и щыхьэт тхылъ иратащ.
1895 гъэм нэмыцэ физик Рёнтген Вильгельм цIыхум и Iэпкълъэпкъым зэпхыплъыф бзий телъыджэ къызэрызэIуихам теухуа хъыбарыр хэIущIыIу ищIащ. ИужькIэ абы рентген цIэр фIащыжащ.
1911 гъэм Урысейм щыяпэу гуэдзыр хамэ къэралхэм къишыным теухуа унафэ къащтащ, и цIыхухэр гъаблэм къригъэлын мурадкIэ.
1925 гъэм, и ныбжьыр илъэс 30 фIэкIа мыхъуауэ, дунейм ехыжащ урыс усакIуэ цIэрыIуэ Есенин Сергей.
1943 гъэм СССР-м и Совет Нэхъыщхьэм и Президиумым и унафэкIэ къалмыкъхэр я щIыналъэм ирашри, Сыбырымрэ КъуэкIыпIэ Жыжьэмрэ я щIыналъэхэм ягъэIэпхъуауэ щытащ. Тхыдэм къызэрыхэщыжымкIэ, Къалмыкъ АССР-м ирагъэкIат къалмыкъ 91919-рэ.
1959 гъэм Налшык къыщызэIуахащ телемеханикэ аппаратурэ къыщыщIагъэкI завод.
1968 гъэм Мейкъуапэ иIэ Зэныбжьэгъугъэм и утыкум «ИгъащIэкIэ Урысейм дыщIыгъуу» фэеплъыр къыщызэIуахащ.
Дзэ къулыкъущIэ, Совет Союзым и Маршал Конев Иван къызэралъхурэ илъэси 119-рэ ирокъу.
Скульптор, Совет Союзым и цIыхубэ художник, Социалист Лэжьыгъэм и ЛIыхъужь Вучетич Евгений къызэралъхурэ нобэ илъэси 108-рэ ирокъу.
Америкэ балетым и къэфакIуэ пажэу щыта адыгэ пщащэ Черкасская Марианнэ къыщалъхуа махуэщ.
Дунейм и щытыкIэнур
«pogoda.yandex.ru» сайтым зэритымкIэ, Налшык уфауэ щыщытынущ. ЩIыIэр махуэм 1 градус, жэщым градуси 6 — 4 щыхъунущ.
Дыгъэгъазэм и 29, махуэку
Ирландием и Конституцэм и махуэщ
1768 гъэм пащтыхь гуащэ Екатеринэ ЕтIуанэм Урысейм щыяпэу тхылъымпIэ ахъшэхэр къагъэсэбэпыну унафэ ищIащ.
1902 гъэм Москва къалэм къыщызэIуахащ «Нацио- наль» хьэщIэщыр.
1958 гъэм РСФСР-м и Уголовнэ кодексым хагъэкIыжащ «цIыхубэм я бий» жыхуиIэмкIэ цIыхур гъэкъуэншэныр.
1991 гъэм Азербайджаным референдум щекIуэкIащ я къэрал щхьэхуитыныгъэм теухуауэ. Абы хэтахэм я процент 99-м щIигъур арэзы техъуащ щхьэхуэу псэуным.
Урысей императрицэу (1741 — 1762 гъэхэм) щыта, Пётр Езанэм ипхъу Елизаветэ къызэралъхурэ илъэс 306-рэ ирокъу.
ТхакIуэ, КъБР-м щIыхь зиIэ и журналист Гъэунэ Борис къыщалъхуа махуэщ.
Дунейпсо Олимп Комитетым и президент Бах Томас и ныбжьыр илъэс 63-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. ЩIыIэр махуэм градуси 5 — 2, жэщым градуси 5 — 4 щыхъунущ.
